एक तपस्वी ने हिमालय पर वर्षो तपस्या की। फिर कुछ समय के लिए पांचाल नामक राजा के राज्य में आकर रहने लगे। तपस्वी के ज्ञान और सादगी ने राजा को बहुत प्रभावित किया। राजा ने तपस्वी के पास जाकर आग्रह किया कि वे नित्य राजमहल में आकर ज्ञानोपदेश करें और भोजन भी उनके साथ ही करें। तपस्वी ने राजा का प्रस्ताव स्वीकार कर लिया। अब तपस्वी प्रतिदिन राजमहल में जाकर संपूर्ण राज परिवार को ज्ञान की बातें बताते और भोजन कर कुटिया में लौट आते। उस समय वर्षाकाल चल रहा थ।
तपस्वी ने हिमालय लौटने का विचार किया उन्हें रास्ते के लिए जूतों की एक जोड़ी और छाते की आवश्यकता थी। उन्होंने सोचा कि राजा से मांगूंगा, तो वे सहज ही उपलब्ध करा देंगे। अगले दिन जब तपस्वी ने राजमहल में अपना उपदेश समाप्त किया, तो राजा से एकांत में कुछ निवेदन करने का आग्रह किया। जब एकांत हो गया, तो तपस्वी ने यह सोचकर कि याचना करने पर यदि राजा ने ये दो वस्तुएं नहीं दीं, तो मेरी उनसे मैत्री समाप्त हो जाएगी, कुछ नहीं कहा। इस तरह ग्यारह वर्ष बीत गए।
आखिर एक दिन राजा ने कहा- ‘पूज्यवर! आप निर्भय होकर मांगें।’ तब तपस्वी ने जूते और छाते की इच्छा व्यक्त की और मैत्री टूटने के भय से इतने वर्ष न मांग पाने की बात भी कही। राजा ने प्रसन्न होकर उन्हें अनेक कीमती वस्तुएं और गाय-बैल आदि दान में देना चाहा, किंतु तपस्वी ने एक जोड़ी जूते व छाता लेकर राजा का आभार माना और हिमालय की ओर प्रस्थान किया। वस्तुत: किसी वस्तु की आवश्यकता होने पर यदि उसे विनम्रता से मांगा जाए, तो दाता प्रसन्न होकर उसे सहज ही उपलब्ध करा देता है। अत: अपने स्वभाव में यह गुण हमेशा बनाए रखना चाहिए।
hin_Deva hin_Deva hin_Deva